Teenage Choir of Love and Sex er kór sem samanstendur af ungu fólki á aldrinum 15 - 19 ára . Þessi kór hefur skapað söngvasafn undir heitinu The Teenage Songbook of Love and Sex . Kórinn syngur lög sem hann hefur samið sjálfur og lögin fjalla öll um þeirra eigin reynslu af rómantískum samböndum og kynlífi . Meðlimir kórsins syngja fyrir sig en líka fyrir hvert annað . Kórinn ferðast um heiminn með söngvana og á hverjum stað sem þau heimsækja kynnast þau öðru ungu fólki og þau syngja saman . Þau syngja um ástina , forvitni , um það að missa mey / sveindóminn og um ástarsorgina . Þau syngja fyrir allar druslur , fyrir þau sem koma útúr skápnum en líka um kynferðislega misnotkun , ótta og bælingu og fleira og fleira . Skilaboðin eru skýr : hvort sem þú ert að upplifa einhverjar nýjar víddir í þínu eigin kynlífi , ert að verða ástfangin / n , líður vandræðalega með eitthvað eða ert fórnarlamb kynferðisofbeldis o.s.frv. - þá ertu ekki ein / n / tt ! Höfundar : Ásrún Magnúsdóttir og Alexander Roberts Meðhöfundur og tónlistarstjórn : Teitur Magnússon Kórstjórar : Sigríður Soffía Hafliðadóttir og Aron Steinn Ásbjarnarson Lengd : 45 mínútur Um Alexander og ÁsrúnuÁsrún og Alexander hafa unnið náið saman í þónokkur ár við gerð mismunandi dans - og sviðslistaverka . Áhersla þeirra er að víkka út ríkjandi hugmyndir um dans og sviðslistir og þróa þau verk í samstarfi við einstaklinga sem hafa raddir sem við heyrum sjaldan í . Samstarf þeirra tekur á sig mismunandi myndir , allt frá því að vera meðhöfundur , danshöfundur og dramatúrg , yfir í að vera listamaður og listrænn stjórnandi . Þau hafa saman skapað verk með og i samstarfi við unglinga , íbúa í blokk , ásamt því að skapa viðburði í heimahúsum , svo eitthvað sé nefnt . Verkum þeirra hafa verið vel tekið bæði innanlands sem og utan , þau hafa hlotið verðlaun og tilnefningar hér heima , sem og verið boðið að sýna í leikhúsum og hátíðum í Evrópu og víðar . Ásrún er danshöfundur sem hefur mikla reynslu í að vinna með einstaklingum með fjölbreyttan bakgrunn og reynslu , sem og að skapa verk og halda vinnustofur með atvinnu - og áhugamanneskjum . Verk Alexanders sem listamanns snúast um að skapa rými fyrir aðra og skapa aðstæður þar sem raddir þeirra geta heyrst . Sem listrænn stjórnandi meðstýrir hann Reykjavík Dance Festival ( 2013 - ) og Unglingnum í Reykjavík ( verkefni sem hófst 2014 og snýst um að deila listrænni stjórnun með ungmennum í Reykjavík ) .